Ο ταλαντούχος 19χρονος στράικερ ετοιμάζεται για το ροτέισον της επίθεσης του Παναθηναϊκού με δεδομένη την λειψανδρία της θέσης, τα ποιοτικά του χαρακτηριστικά, αλλά και την τροποποίηση του σχηματισμού της ομάδας.

Εχει επισημανθεί πολλάκις στο παρελθόν ότι ο 19χρονος Χρίστος Σέχου λογίζεται ως το επόμενο «big thing» για την κορυφή της επίθεσης του Παναθηναϊκού σε ορίζοντα διετίας-τριετίας.



Δεν είναι τωρινή διαπίστωση, αλλά κοινός τόπος του «πράσινου» ρεπορτάζ εδώ και αρκετό καιρό, με οικουμενική συμφωνία των προπονητών της πρώτης ομάδας και της ακαδημίας των τελευταίων ετών.

Πλέον, όλες οι πληροφορίες συνηγορούν στο συμπέρασμα ότι έχει φτάσει η ώρα για να μπει στην εξίσωση της επίθεσης της πρώτης ομάδας και ήδη ετοιμάζεται μέσω των προπονήσεων προκειμένου να ενσωματωθεί ενεργά στο ροτέισον της επιθετικής γραμμής του Παναθηναϊκού σε πρωτάθλημα και Κύπελλο.

Ο πρώτος και βασικότερος ασφαλώς λόγος, είναι το ξεχωριστό ταλέντο του και τα ποιοτικά του χαρακτηριστικά. Απαντες στο προπονητικό τιμ του Παναθηναϊκού επισημαίνουν ότι διαθέτει εξαιρετική τεχνική κατάρτιση, που σε συνδυασμό με το ύψος του (1.89 εκατ.) τον καθιστούν έναν επιθετικό κορυφής που αναχαιτίζεται πάρα πολύ δύσκολα.



Το «θέμα» με τον Σέχου ήταν ανέκαθεν ότι έπρεπε να αποκτήσει βάρος ή πιο σωστά μυϊκό όγκο, προκειμένου να υπάρχει μία ισορροπία στη σχέση ύψους-κιλών.

Εδώ και αρκετούς μήνες δούλεψε πάνω σε ειδικό πρόγραμμα ενδυνάμωσης παράλληλα με τις προπονήσεις στην πρώτη ομάδα και τους αγώνες του με την Κ20 του συλλόγου, όπου «βγάζει μάτια», αλλά είχε κάποιες ατυχίες με τραυματισμούς που ενδεχομένως να οφείλονταν στις νέες συνθήκες και τις αλλαγές του σώματός του.

Αυτή η φάση φαίνεται πως έχει περάσει, ο Σέχου είναι απόλυτα υγιής και δείχνει στις προπονήσεις έτοιμος για το επόμενο βήμα.

Ο δεύτερος λόγος σχετίζεται με τις περιορισμένες επιλογές στην επιθετική γραμμή του Παναθηναϊκού, με γνώμονα πάντα την αξιολόγηση του προπονητή.

Ο Δώνης δεν θεωρεί ότι ο Καμπετσής είναι 9άρι, περιμένει να δει σταθερά καλή παρουσία από τον Βέργο στις προπονήσεις για να τον εμπιστευτεί περισσότερο και ουσιαστικά σε πρώτο ρόλο είναι μόνο ο Μακέντα, με ολίγον από Περέα, που αν και γρήγορος, δυνατός και παθιασμένος, παραμένει ακόμα ακατέργαστος και δίχως τεχνικές αρετές.

Ο Σέχου εκτιμάται ότι διαθέτει το «πακέτο» για να μπει σφήνα και να αποκτήσει σταδιακά ενεργό ρόλο στην ομάδα και ειδικότερα στις περιπτώσεις που ο σχηματισμός της στο χορτάρι θα είναι 4-4-2.

Διότι ένα ταλαντούχο παιδί χωρίς παραστάσεις είναι σαφώς πιο δύσκολο να σηκώσει το βάρος ως το μοναδικό 9άρι στην κορυφή της επίθεσης και αρκετά ευκολότερο για την προσαρμογή του να έχει δίπλα του κι άλλον επιθετικό.

Απαντες άλλωστε στον Παναθηναϊκό έχουν τεράστιες προσδοκίες για τον Σέχου και περιμένουν στο άμεσο μέλλον, με τις κατάλληλες κατευθύνσεις και τη στοχευμένη βελτίωσή του, να φιγουράρει σε πολύ υψηλό επίπεδο.

Μην ξεχνάμε επίσης ότι πρόσφατα επέκτεινε το συμβόλαιό του με το «τριφύλλι» έως το καλοκαίρι του 2022.





